આધુનિકતા સાથે તાલ મિલાવવામાં સંઘમાં ઘણી કશ્મકશ ચાલતી રહી છે. ક્યારેક પંડિત દીનદયાળ ઉપાધ્યાય બેઠક માટે જાતે ચટ્ટાઈ પાથરવાની સાદગી માટે જાણીતા હતા. અત્યારે સંઘ અને ભાજપમાં (સેવન સ્ટાર કલ્ચરની) સાહ્યબી વધી છે. સાથે જ ભિન્નમતનો આદર કરવા કે એને સ્વીકારવાની બાબતમાં સંઘ-ભાજપમાં ઓછી તૈયારી જોવા મળે છે. ભારતીય સંસ્કાર અને સંસ્કૃતિની દુહાઈ દેતા આ સંગઠનના સેવા ક્ષેત્રમાં કે રાજકીય ક્ષેત્રમાં સક્રિય વ્યક્તિઓ ઘણીવાર વિરોધીઓ માટે જે ભાષા વાપરે છે એ જોતાં આવતીકાલની દિશા કેવી હશે, એ વિશે પ્રશ્નો ઊઠવા સ્વાભાવિક છે. સંઘમાં જે સૂત્રને આત્મસાત કરવામાં આવ્યું છે તે મુજબ, “આક્રમણ એ જ બચાવનો શ્રેષ્ઠ માર્ગ (ઓફેન્સ ઈઝ બેસ્ટ ડિફેન્સ)” ની જ શીખ અપાય છે. ક્યારેક વિવેક ચુકી જવાતો હોવાનું અનુભવાય છે. સત્તામાં આવ્યાથી પચાસ વર્ષ સુધી સત્તામાં રહેવા બાબત આશ્વસ્ત હોવાની પ્રકૃતિ વિવેક ચુકવતી હોવાની અનુભૂતિ કરાવે છે. એકવાર હળવાશમાં જ ડૉ.ભાગવતે ગંભીર ટકોર કરી હતી કે મોદીજી તો વડાપ્રધાનપદની સાથે જ સરસંઘચાલકનો હોદ્દો પણ સંભાળી શકે તેમ છે. આવા તબક્કે આપણે ત્યાંની “અભિમાન તો રાજા રાવણનું પણ છાજ્યું નથી” એ પ્રચલિત ઉક્તિનું સૌ સ્વયંસેવકોને સ્મરણ કરાવાય એમાંજ ગનીમત.